Oslofjord Convention Center

Oslofjord Convention Center er et konferansesenter i Melsomvik i Sandefjord kommune i Vestfold. Fram til 1. april 2011 ble anlegget drevet under navnet Brunstad Conference Center.

Stedet eies av Oslofjordstiftelsen som er en livssynsuavhengig og kommersiell stiftelse som ble stiftet i 2023. Eierskapet til Oslofjord Convention Center ble gjennomført i 2024 ved deling av Brunstadstiftelsen som var tidligere eier av stedet.

Stiftelsen leier ut konferansesenteret til foretaket Oslofjord Convention Center AS som står for den kommersielle driften av konferansesenteret.
miniatyr|Oslofjord Convention Center, etter den siste store utvidelsen.

 Bakgrunn 
Brunstad Christian Church kjøpte eiendommen på Brunstad i Stokke i 1956, og den har siden vært sentral i deres virksomhet. Det første forsamlingslokalet hadde plass til  personer, men dette ble i 1978 avløst av et nytt med plass til  personer.

Fra å være et sted for interne stevner med kun sporadisk utleie til andre formål, ble strategien for stedet endret etter 2000. I 2002 ble eiendommen overdratt til Brunstadstiftelsen. En stor utbygging ble startet, hvor forsamlingslokalet ble utvidet og modernisert til å romme 6 800 sitteplasser. Teltplassen på nedsiden av konferansesenteret ble erstattet av Brunstad Hageby med 531 hytter, mens campingplassene på øvre område ble modernisert..

I 2013 startet byggeprosjektet som har gitt Oslofjord kapasitet på 1600 hotellrom, Konferansesenter Nord, storkjøkken, samt Oslofjord Arena som er et aktivitetsanlegg med flerbrukshall, ishockeyhall og utendørsbaner. Den norske arkitekten Niels Torp har tegnet dette byggetrinnet som ble fullført i 2022. Det ble i prosessen lagt vekt på bærekraft ved at minst 95 % av energien på Oslofjord skal komme fra fornybare kilder.

I 2022 vedtok Brunstadstiftelsen å igangsette planlegging og gjennomføring av en delingsprosess for å skille ut eiendommene og driften av Oslofjord Convention Center i en ny livssynsuavhengig og kommersiell stiftelse. Dette ble ferdigstilt i 2024 da Stiftelsestilsynet vedtok deling av Brunstadstiftelsen, og Oslofjordstiftelsen overtok det fulle eierskapet til Oslofjord Convention Center .

 Konferansesenteret 
Konferansesenteret sto ferdig sommeren 2004. Den 1. oktober 2004 hadde senteret offisiell åpning. Konferansesalen er på 4 800 kvadratmeter, og kan etter forskriftene romme 6 800 sittende og 700 stående. Konferansesalen har et moderne teknisk anlegg med et lydanlegg på over 100 000 watt, utstyr for storskjerm- og TV-produksjon, LED-skjermer, up-link-stasjon for satellitt, IP-TV-distribusjon, simultantolkeanlegg for 20 språk og fjerntolking av 13 språk.

1. april 2011 byttet Brunstad Conference Center navn til Oslofjord Convention Center. Årsaken var at eierne ønsket å fremstå som en tydeligere kommersiell aktør.

Fra 2022 ble en utvidelse av konferansesenteret tatt i bruk som inneholder en konferansesal på 1 200 kvadratmeter, mange møterom og et produksjonskjøkken på 1 200 kvadratmeter som kan lage full catering for opptil 9000 mennesker.

 Arrangementer 
Siden 2004 har senteret vært arrangør for store arrangementer innenfor forretning, idrett og organisasjonsliv.

 Arctic Equestrian Games 

Blant de største arrangementene på senteret var Arctic Equestrian Games, som er Norges største hesteshow, og ble avholdt for første gang i februar 2006. Arrangementet ble avholdt hvert år frem til 2018, men fra 2019 er arrangementet flyttet til Lillestrøm og videreført under navnet Norwegian Horse Festival.

 Offentlig beredskap 

I 2014 ble det etablert en beredskapsavtale mellom Statsforvalteren i Vestfold og Telemark og Oslofjord Convention Center. Ved behov kan det etableres evakuerte- og pårørendesenter på Oslofjord Convention Center. Ved flere anledninger har avtalen vært i bruk. Både under flyktningkrisen i 2015 som asylmottak, karantenehotell under covid-19-pandemien og evakueringssenter for sårbare mennesker på flukt fra Afghanistan.

 Referanser 

Eksterne lenker
 Oslofjord Convention Centers nettsider


Kategori:Ishaller i Norge
Kategori:Idrettshaller i Vestfold
Kategori:Sport i Sandefjord
Kategori:Byggverk i Sandefjord